**Az előterjesztést megtárgyalta:**

- Oktatási és Szociális Bizottság

- Jogi és Társadalmi Kapcsolatok Bizottsága

A rendelet tervezetet törvényességi szempontból megvizsgáltam:

/: Dr. Károlyi Ákos :/

jegyző

**E L Ő T E R J E S Z T É S**

**Szombathely Megyei Jogú Város Közgyűlésének 2017. március 2-i ülésére**

**J a v a s l a t**

**a személyes gondoskodást nyújtó szociális és gyermekjóléti ellátások térítési díjáról szóló 11/1993. (IV.1.) önkormányzati rendelet módosítására**

A szociális igazgatásról és szociális ellátásokról szóló 1993. évi III. törvény (a továbbiakban: Szt.) 92. § (1) bekezdése, valamint a gyermekek védelméről és a gyámügyi igazgatásról szóló 1997. évi XXXI. törvény (a továbbiakban: Gyvt.) 29. § (1) bekezdésében foglalt rendelkezés szerint a fenntartó önkormányzat a személyes gondoskodást nyújtó ellátások (a továbbiakban személyes gondoskodás) formáiról, azok igénybevételéről, valamint a fizetendő térítési díjról rendeletet alkot.

A Gyvt. 146. § (1) bekezdése alapján a személyes gondoskodást nyújtó gyermekjóléti alapellátás keretében biztosított gyermekek napközbeni ellátásáért és gyermekek átmeneti gondozásáért, valamint a személyes gondoskodást nyújtó gyermekvédelmi szakellátás keretében biztosított utógondozói ellátásért, valamint a gyermekétkeztetésért térítési díjat kell fizetni. A Gyvt. 147. § (1) bekezdése alapján a fenntartó állapítja meg a 146. § (1) bekezdése szerinti ellátások intézményi térítési díját, amely – a gyermekétkeztetés kivételével – a szolgáltatási önköltség és a központi költségvetésről szóló törvényben biztosított támogatás különbözete. Az intézményi térítési díjat több szolgáltatás és ellátás nyújtása esetében is szolgáltatásonként (ellátásonként) kell meghatározni, a közös költségelemek szolgáltatásonkénti (ellátásonkénti) közvetlen költségeinek arányában történő megosztásával.

A Gyvt. rendelkezései alapján a gyermekétkeztetés intézményi térítési díját az élelmezési nyersanyagköltség egy ellátottra jutó napi összegének Áfá-val növelt összegében kell megállapítani. A gyermekek után fizetendő személyi térítési díj (amelyet az étkeztetést biztosító intézmény vezetője határoz meg) az élelmezési nyersanyagköltség Áfá-val növelt összegének, az igénybe vett étkezések számának, és *a Gyvt.-ben meghatározott normatív kedvezményeknek* a figyelembe vételével, konkrét összegben kerül megállapításra.

A rendeletben meghatározott szociális és gyermekjóléti ellátások intézményi térítési díja - a diétás gyermekétkeztetés kivételével - 2017. évre vonatkozóan a 2016. évi térítési díjakkal megegyezően, a kedvezmények változatlanul hagyása mellett kerül meghatározásra.

Szombathely Megyei Jogú Város Önkormányzatának Szervezeti és Működési Szabályzatáról szóló 34/2014. (XI.3.) önkormányzati rendelete 52. § (1) bekezdés 28. pontjában foglaltak alapján az intézményi élelmezési nyersanyagnormák meghatározása a Gazdasági és Városstratégiai Bizottság hatásköre. A Bizottság a 18/2017 (I.30.) GVB számú határozatában a bölcsődei nyersanyagköltséget a 2016. évivel azonos összegben állapította meg. A Bizottság a 19/2017. (I.30) GVB számú határozatában az óvodai, általános és középiskolai, valamint kollégiumi „normál” étkezés nyersanyagköltségét szintén nem módosította, a diétás étkeztetés vonatkozásában a nyersanyagköltség egységes, 5 %-os emeléséről döntött.

A Gazdasági és Városstratégiai Bizottság által jóváhagyott élelmezési nyersanyagköltség alapján meghatározott intézményi térítési díj összegek kerülnek a rendeletben átvezetésre.

Előzőeken túlmenően a rendelet szövegezését a hatályos jogszabályi rendelkezésekkel összefüggésben pontosítani szükséges:

* az Szt. 63. §-a módosította a házi segítségnyújtás ellátást, amelyet a rendelkezések értelmében *szociális segítés*, vagy a szociális segítést is magába foglaló *személyi gondozás* formájában kell nyújtani. A rendeletben a házi segítségnyújtásra vonatkozó 5. §-a és 2. melléklete a törvényváltozással összhangban kerül módosításra.
* a Gyvt. 42. §-a alapján 2017. január 1. napjától bölcsődei ellátást bölcsőde, *mini bölcsőde*, munkahelyi bölcsőde és családi bölcsőde biztosíthat, ugyanakkor megszűnt a családi napközi, mint ellátási forma. A rendelet 12/A., 12/F. 13. és 13/B. §-aiban, valamint a 12. és 14. mellékletben a szövegezés a törvény módosult rendelkezései miatt kerül pontosításra, továbbá a 12/F. §-ban megjelenik, hogy a bölcsődei mozgásfejlesztés minden tornaszobával rendelkező bölcsődében igénybe vehető. A családi napközi megszűnésére tekintettel hatályon kívül helyezendő a rendelet 13/A. §-a és 13. melléklete.

A 12. § (1) bekezdésében a Szombathelyi Egyesített Bölcsődei Intézmény nevében bekövetkezett változás kerül átvezetésre.

A fentiek szerint előkészített módosító rendelet-tervezet az előterjesztés 1. számú, az indokolás az előterjesztés 2. számú, a hatásvizsgálati lap az előterjesztés 3. számú, az egységes szerkezetbe foglalt rendelet-tervezet az előterjesztés 4. számú mellékletét képezi.

Kérem a Tisztelt Közgyűlést, hogy az előterjesztést megtárgyalni, és a rendeletet megalkotni szíveskedjék.

**Szombathely, 2017. február „ ”**

/: **Dr. Puskás Tivadar** :/